Akumulačný zásobník je tlaková nádrž na vykurovaciu vodu s veľmi dobrou izoláciou. Používa sa najmä spoločne s tepelným čerpadlom a má niekoľko funkcií:
Vyrovnáva rozdiel medzi výkonom tepelného čerpadla a tepelnou stratou domu v danom okamihu. Tepelné čerpadlo má takmer počas celej vykurovacej sezóny o niečo vyšší výkon, než je tepelná strata a práve tento prebytok tepelného výkonu sa ukladá do vody v akumulačnom zásobníku. Pri určitom nabití regulátor tepelné čerpadlo vypne a dom je vykurovaný len teplom z akumulačného zásobníka až do jeho vyčerpania. Potom sa tepelné čerpadlo opätovne zapne. Pracovné podmienky tepelného čerpadla sa tak výrazne zlepšujú.
Vyrovnávajú sa v ňom prietoky tepelným čerpadlom a vykurovacím systémom. Pri regulovaní vykurovacieho systému dochádza k zmenám prietoku. Tepelné čerpadlo pre svoje optimálne fungovanie potrebuje prietok. Ten je väčšinou rôzny a vyrovnáva sa práve v akumulačnom zásobníku.
Je zdrojom tepla pre odmrazovanie výparníka tepelného čerpadla. Na výparníku tepelného čerpadla sa v chladnejších dňoch tvorí námraza, ktorú meria regulátor tepelného čerpadla. V určitom okamihu prepne tepelné čerpadlo do reverzného chodu, odoberie teplo z akumulačného zásobníka a prehrieva výparník, kým sa námraza neroztopí a neopadne. Tento proces trvá niekoľko minút. Následne sa tepelné čerpadlo vráti k funkcii vykurovania.
Návrh správneho objemu akumulačného zásobníka je súčasťou projektu vykurovania.
>> Naspäť na slovník